Akraneskaupstaður hvetur íbúa til að mæta á opið hús í gamla Landsbankahúsinu í dag milli kl. 15.30 og 17.30 . Tilefnið er að gleðjast yfir því að aftur skuli vera komið líf í húsið . Í ársbyrjun 2012 keypti Akraneskaupstaður Suðurgötu 57 , sem í daglegu tali gengur undir nafninu gamla Landsbankahúsið . Húsið hafði staðið tómt árum saman og var farið strax í nauðsynlegar endurbætur . Frá þessu er sagt á vef Akraneskaupstaðar . Í húsinu er nú starfsemi af ýmsum toga . Endurhæfingarmiðstöðin Hver er þar með starfsemi sína , einnig Skagastaðir , athafnasetur fyrir atvinnuleitendur á aldrinum 16 - 30 ára , starfsfólk heimaþjónustu Akraness hefur fastan samastað í húsinu og Símenntunarmiðstöð Vesturlands hefur fengið kennsluaðstöðu sem nýtist vel fyrir umfangsmikið námskeiðahald . Auk þessara stofnana verður upplýsingamiðstöð fyrir ferðamenn starfrækt í sumar á fyrstu hæðinni .